En person utkledd som Freddy Krueger under et cosplay i Orlando, Floria i 2014
***A Nightmare on Elm Street*** er en amerikansk skrekkfilm fra 1984 regissert av Wes Craven. Filmen handler om en gruppe tenåringer som plages av mareritt om en vansiret mann som kaller seg Freddy. Marerittene er svært livaktige, og det blir alvor når flere av dem blir drept i drømme. Hovedrollen spilles av Heather Langenkamp, mens sentrale biroller spilles av Robert Englund, John Saxon, Ronee Blakley, Amanda Wyss, Jsu Garcia og Johnny Depp (hans filmdebut). 

Filmen har fått flere oppfølgere, og i 2010 kom en nyinnspilling.

Handling
--------

Tenåringsjenta Nancy og flere ungdommer i hennes omgangskrets plages av særdeles uhyggelige drømmer om en psykopatisk mannsperson kalt Freddy. I drømmene fremstår han med et brannskadet ansikt, en karakteristisk hatt og noen merkelige hansker med påmontert knivblader på fingrene. Nancys drømmer blir stadig mer intense, og en morgen oppdager hun flere flerrer i nattkjolen. Marerittene blir stadig mer livaktige, og omsider flyter drøm og virkelighet over i hverandre. Riktig alvorlig blir det når flere av hennes venner myrdes i søvne. Siden politiet ikke fester lit til Nancys forklaring, må hun selv konfrontere drapsmannen i hans mørke verden. Av foreldrene får hun vite at Freddy var en virkelig person som ble drept for flere år siden.

Om filmen
---------

### Popularitet og økonomi

*A Nightmare on Elm Street* innbrakte $25,5 millioner i USA, noe som ble regnet som meget bra siden produksjonkostnadene var på bare 1,8 millioner dollar. Den havnet på 39. plass over de mest innbringende filmene i USA i 1984.

Filmen bidro til å revitalisere slasher-sjangeren.

### Anmelderne

Filmen ble meget godt mottatt av anmelderne, noe som gjenspeiles i at den har fått 94 % på Rotten Tomatoes.

Det norske nettstedet CINERAMA gav den terningkast fem i 1999. *VG* gav den terningkast to og *Dagbladet* tre.

### Priser

Wes Craven ble tildelt kritikerprisen for denne filmen ved Avoriaz Fantastic Film Festival i Frankrike, mens Heather Langenkamp vant en pris for sine skuespillerprestasjoner i filmen. Det kan ellers nevnes at den ble nominert i klassen beste skrekkfilm ved Saturn Award.

### Produksjon

Craven påbegynte manuset til filmen allerede i 1981, men hadde problemer med å finne et filmselskap som ville finansiere den. Først kontaktet han Walt Disney Pictures, men da de krevde at Craven skulle gjøre den mer eget for et yngre publikum, trakk han seg. Han gikk deretter hos Paramount Pictures, men de mente den hadde for mange likhetstrekk med *Nattens mareritt*, som de nylig hadde produsert. Han fikk også avslag hos Universal Pictures. Til slutt fikk han tilslag hos det relativt ukjente selskapet New Line Cinema, som i hovedsak hadde drevet bare med distribusjon av film. Filmens suksess bidro sterkt til selskapets fremgang på 1980-tallet.

Den britiske skuespilleren David Warner skulle egentlig ha rollen som Freddy Krueger, men han måtte melde pass etter en tid på grunn av oppdraget kom i konflikt med andre oppdrag han hadde avtalt. Flere i produksjonsteamet var innstilt på å droppe hele filmplanene inntil Robert Englund droppet inn på audition. Englund var ikke så høy som Craven hadde ønsket, men hans iherdighet og innlevelsesevne gjorde at Craven ble overbevist.

Filmens start er nærmest ikonisk. Der får man se Freddy smi sin karakteristiske knivfingerhanske. Denne hansken er et av kjennetegnene på hans ytre. Andre fremtredende kjennetegn er det brannskadede fjeset, hatten, den spesielle strikkegenseren, den grove røsten og den voldsomme latteren.

Rollebesetning
--------------

* Heather Langenkamp: Nancy Thompson
* Robert Englund: Freddy Krueger
* John Saxon: Lt. Donald Thompson
* Ronee Blakley: Marge Thompson
* Amanda Wyss: Tina Gray
* Nick Corri: Rod Lane
* Johnny Depp: Glen Lantz
* Charles Fleischer: Dr. King
* Joseph Whipp: Sgt. Parker
* Joe Unger: Sgt. Garcia

Andre filmer i serien
---------------------

* A Nightmare on Elm Street 2: Freddy's Revenge
* A Nightmare on Elm Street 3: Dream Warriors
* A Nightmare on Elm Street 4: The Dream Master
* A Nightmare on Elm Street 5: The Dream Child
* Freddy's Dead: The Final Nightmare
* Wes Craven's New Nightmare
* Freddy vs. Jason (en såkalt crossover)
* A Nightmare on Elm Street (en nyinnspilling fra 2010)

Filmen har i tillegg vært opphav til fjernsynsserien *Freddy's Nightmares*, samt videospill og bok- og tegneserieutgivelser.

Referanser
----------

1. ↑  «A Nightmare on Elm Street (1984) - Financial Information». *The Numbers*. Besøkt 21. juni 2018.
2. ↑  «Top 1984 Movies at the Domestic Box Office». *The Numbers*. Besøkt 17. januar 2020.
3. ↑  Collins, Brian (13. februar 2014). «NIGHTMARE ON ELM STREET: The First Time Wes Craven Saved The Slasher Film». *Birth.Movies.Death.* **(engelsk)**. Besøkt 21. juni 2018. «Craven had already revitalized his own career and the slasher genre once, when his film A Nightmare On Elm Street did the same damn thing.»
4. ↑  McMullen Jr. E.C. «A NIGHTMARE ON ELM STREET movie review». *feoamante.com*. Besøkt 21. juni 2018.
5. ↑  «A Nightmare on Elm Street». *Rotten Tomatoes* **(engelsk)**. Besøkt 7. juni 2018.
6. ↑  «Filmguiden CINERAMA.no - DVD: A Nightmare on Elm Street (1984) - anmeldelse». *cinerama.no*. 21. oktober 1999. Arkivert fra originalen 21. juni 2018. Besøkt 17. januar 2020.
7. 1 2  «Anmeldelse av A Nightmare On Elm Street». *www.filmfront.no*. Besøkt 21. juni 2018.
8. ↑
9. ↑  «Dial 'D' for disaster: The fall of New Line Cinema». *The Independent* **(engelsk)**. 16. april 2008. Besøkt 20. juni 2018. «Low-budget horror saw him through much of the next decade or so: first The Texas Chain Saw Massacre, then Night of the Living Dead and the dizzyingly successful Nightmare on Elm Street series. Many people, to this day, refer to New Line as the house Freddy Krueger built.»
10. ↑  «Freddy Lives: An Oral History of A Nightmare on Elm Street». *Vulture* **(engelsk)**. 20. oktober 2014. Besøkt 21. juni 2018.

Eksterne lenker
---------------

* (en) *A Nightmare on Elm Street* på Internet Movie Database Rediger på Wikidata

* (no) *A Nightmare on Elm Street* hos Filmfront Rediger på Wikidata

* (sv) *A Nightmare on Elm Street* i Svensk Filmdatabas Rediger på Wikidata

* (en) *A Nightmare on Elm Street* på AllMovie Rediger på Wikidata

* (fr) *A Nightmare on Elm Street* på Allociné Rediger på Wikidata

* (nl) *A Nightmare on Elm Street* på MovieMeter Rediger på Wikidata

* (en) *A Nightmare on Elm Street* på Turner Classic Movies Rediger på Wikidata

* (en) *A Nightmare on Elm Street* på American Film Institute Rediger på Wikidata

* (en) *A Nightmare on Elm Street* på Rotten Tomatoes Rediger på Wikidata

* (en) *A Nightmare on Elm Street* på Metacritic Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN
 |